കായികതാരങ്ങള്ക്ക് മത്സരത്തിനുമുമ്ബ് കഞ്ചാവ് ഉപയോഗിക്കാമോ? നിരോധിതവസ്തുക്കളുടെ പട്ടികയില്നിന്നും നീക്കം ചെയ്യുമോ ലോക ഉത്തേജക വിരുദ്ധ ഏജന്സി വാഡ നിരോധിച്ച വസ്തുക്കളുടെ പട്ടികയില് കഞ്ചാവിനെ ഉള്പ്പെടുത്തിയ തീരുമാനം പുനഃപരിശോധിക്കും. ടോക്കിയോ ഒളിംപിക്സില് നിന്ന് അമേരിക്കന് സ്പ്രിന്റ് ചാമ്ബ്യന് ഷക്കേരി റിച്ചാര്ഡ്സണ് അയോഗ്യയാക്കപ്പെട്ടതിന്റെ പശ്ചാത്തലത്തിലാണ് ഇത്. കഞ്ചാവ് ഉപയോഗിച്ചു എന്നതിന്റെ പേരിലാണ് ഷക്കേരിയെ അയോഗ്യയാക്കിയത്. 2021 ഏപ്രിലില്, ഷക്കേരി 10.72 സെക്കന്ഡില് വ്യക്തിഗത റെക്കോര്ഡിട്ടു. എക്കാലത്തെയും വേഗമേറിയ ആറാമത്തെ സ്ത്രീയും, ചരിത്രത്തിലെ നാലാമത്തെ വേഗമേറിയ അമേരിക്കന് വനിതയുമായി മാറി. അതുകൊണ്ട് തന്നെ ടോക്കിയോ ഒളിമ്ബിക്സില് അവര് സ്വര്ണം നേടുമെന്ന് എല്ലാവരും പ്രതീക്ഷിച്ചിരുന്നു. എന്നാല്, ജൂലൈയില് നടന്ന ഉത്തേജകമരുന്ന് പരിശോധനയില് ഷക്കേരി കഞ്ചാവ് ഉപയോഗിച്ചതായി കണ്ടെത്തി. ഇതോടെ യുഎസ് ഉത്തേജക മരുന്ന് വിരുദ്ധ ഏജന്സി താരത്തെ ഒരു മാസം മത്സരങ്ങളില്നിന്നു വിലക്കി. ഒളിംപിക്സ് തീരുന്നതിനിടയില് അവരുടെ വിലക്കിന്റെ കാലാവധി തീര്ന്നുവെങ്കിലും, യുഎസ് ഒളിംപിക് അസോസിയേഷന് അവരെ അത്ലറ്റിക്സ് സംഘത്തില് ചേര്ത്തില്ല. ഒറിഗോണില് വച്ചാണ് അവരെ പരിശോധനയ്ക്ക് വിധേയയാക്കിയത്. അമ്മ മരിച്ച വാര്ത്തയറിഞ്ഞ് ആകെ തളര്ന്നുപോയ താന് കഞ്ചാവ് ഉപയോഗിക്കുകയായിരുന്നുവെന്ന് അവര് പറഞ്ഞു. എന്നാല്, ഒറിഗോണില് കഞ്ചാവ് നിയമവിധേയമാണ് എന്നതാണ് മറ്റൊരു കാര്യം. അവിടെ മാത്രമല്ല, അമേരിക്കയിലെ നിരവധി സംസ്ഥാനങ്ങളിലും പല വിദേശരാജ്യങ്ങളിലും കഞ്ചാവ് നിയമവിധേയമാണ്. അതുകൊണ്ട് തന്നെ, വാഡയുടെ തീരുമാനത്തെ പലരും ചോദ്യം ചെയ്തു രംഗത്ത് വന്നു. കഞ്ചാവ് നിരോധനം ചോദ്യം ചെയ്തവരില് ലോക അത്ലറ്റിക്സ് പ്രസിഡന്റ് സെബാസ്റ്റ്യന് കോയും ഉള്പ്പെടുന്നു. വാഡയുടെ നിരോധിച്ച പദാര്ത്ഥങ്ങളുടെ പട്ടിക, വിദഗ്ദ്ധസംഘം പുനഃപരിശോധിക്കാന് ആരംഭിച്ചുവെങ്കിലും, 2022 വരെ കഞ്ചാവ് നിരോധിക്കപ്പെടും. കൂടാതെ, 2022 ലെ നിരോധിത വസ്തുക്കളുടെ പട്ടികയില് പരിമിതമായ പരിഷ്കാരങ്ങള് മാത്രമേ ഉണ്ടാകൂ എന്നും വാഡ പറഞ്ഞു. ലോകത്തില് പലയിടത്തും കഞ്ചാവ് നിയമവിധേയമോ, കുറ്റരഹിതമോ ആണെന്ന് വിമര്ശകര് വാദിച്ചു, ഇത് പ്രകടനം വര്ദ്ധിപ്പിക്കുന്നതല്ലെന്നും അവര് പറഞ്ഞു. എന്നാല്, യുഎസ്സിന്റെ ഉത്തേജക മരുന്ന് വിരുദ്ധ ഏജന്സിയുടെ സിഇഒ ട്രാവിസ് ടൈഗാര്ട്ട് ഷക്കേരിയുടെ അവസ്ഥ ഹൃദയഭേദകമാണെന്ന് വിശേഷിപ്പിച്ചെങ്കിലും, നിയമം നിയമം തന്നെയാണെന്ന് വ്യക്തമാക്കി.